NARIADENIE KOMISIE (ES) č. 1233/2004
z 2. júla 2004,
ktorým sa ustanovujú prechodné opatrenia na uplatňovanie nariadenia (ES) č. 595/2004 týkajúceho sa schémy poplatkov v sektore mlieka a mliečnych výrobkov z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska do Európskej únie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jej článok 2 odsek 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na prvý odsek jeho článku 41,
keďže:
(1)
Je potrebné ustanoviť prechodné opatrenia s cieľom umožniť Českej republike, Estónsku, Cypru, Lotyšsku, Litve, Maďarsku, Malte, Poľsku, Slovinsku a Slovensku (ďalej len „nové členské štáty“) uplatniť schému poplatkov zakotvených v nariadení Rady (ES) č. 1788/2003 z 29. septembra 2003 ustanovujúcom poplatky v sektore mlieka a mliečnych výrobkov (1).
(2)
Nariadenie Komisie (ES) č. 595/2004 z 30. marca 2004, ktorým sa ustanovujú podrobné pravidlá uplatňovania nariadenia Rady (ES) č. 1788/2003 stanovujúce poplatky v sektore mlieka a mliečnych výrobkov (2), zakotvuje, že členské štáty prispôsobia individuálne referenčné obsahy tuku všetkých výrobcov v prípade prekročenia národného referenčného obsahu tuku. Je vhodné ustanoviť, aby nové členské štáty prispôsobili individuálne referenčné obsahy tukov len od druhého dvanásťmesačného obdobia od uplatnenia schémy poplatkov v týchto členských štátoch. To by malo novým členským štátom poskytnúť dostatočné obdobie na výpočet prekročenia ich vnútroštátneho referenčného obsahu tuku.
(3)
Podľa článku 12 nariadenia (ES) č. 595/2004 u predávaných výrobkov iných ako mlieko členské štáty určia množstvá mlieka použitého na spracovanie. V prípadoch, kde je zložité určiť tieto množstvá na základe predaných výrobkov, členské štáty môžu stanoviť množstvá na paušálnom základe vo vzťahu k počtu kráv vlastnených výrobcom a na základe priemernej úžitkovosti mlieka na reprezentatívnu kravu stáda. Ak na začiatku uplatňovania schémy poplatkov spôsobuje vysoký počet malých výrobcov ťažkosti v administratíve, malo by sa umožniť, aby na základe náležite odôvodnenej žiadosti boli členské štáty oprávnené používať národnú priemernú úžitkovosť mlieka namiesto priemernej úžitkovosti mlieka na reprezentatívnu kravu stáda na obmedzené časové obdobie.
(4)
Pridelenie individuálnych referenčných množstiev sa bude uplatňovať len od obdobia 2005/2006, pokiaľ ide o Poľsko a Slovinsko, v súlade s Aktom o pristúpení upravenom rozhodnutím Rady 2004/281/ES z 22. marca 2004, ktoré upravuje Akt o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky, a prispôsobenia zmlúv, ktoré zakladajú Európsku úniu, na základe reformy Spoločnej poľnohospodárskej politiky (3). Pre tieto dva členské štáty by preto konečný termín na predloženie správy o systéme na spravovanie národných referenčných množstiev stanovených v nariadení (ES) č. 595/2004 mal byť predĺžený do 1. septembra 2005.
(5)
Podľa ustanovení Aktu o pristúpení, upravenom rozhodnutím Rady 2004/281/ES, je základ pre individuálne referenčné množstvá pre nové členské štáty uvedený v tabuľke f) prílohy I nariadenia Rady (ES) č. 1788/2003. Preto nie je potrebné, aby nové členské štáty oznámili Komisii rozdelenie medzi dodávkami a priamym predajom, ktoré pochádza z prvého individuálneho pridelenia stanoveného v článku 25 odsek 1 nariadenia (ES) č. 595/2004.
(6)
Opatrenia uvedené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko budú uplatňovať článok 9 nariadenia (ES) č. 595/2004 od druhého dvanásťmesačného obdobia uplatňovania schémy poplatkov v týchto členských štátoch v súlade s ustanoveniami kapitoly 6.A bod 13 prílohy II Aktu o pristúpení.
Článok 2
Odlišne od článku 12 odsek 2 nariadenia (ES) č. 595/2004 môže Komisia oprávniť Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko, na obdobie trvajúce najneskôr do 31. marca 2007, na základe náležite odôvodnených žiadostí, používať vnútroštátnu priemernú úžitkovosť mlieka namiesto priemernej úžitkovosti mlieka na reprezentatívnu kravu stáda.
Článok 3
V prípade Poľska a Slovinska bude správa uvedená v článku 27 odsek 3 nariadenia (ES) č. 595/2004 oznámená najneskôr do 1. septembra 2005.
Článok 4
Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko nebudú uplatňovať článok 25 odsek 1 nariadenia (ES) č. 595/2004.
Článok 5
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 2. júla 2004